|  |
| --- |
|  |
| **GULBENES NOVADA PAŠVALDĪBA** |
| Reģ. Nr. 90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob. 26595362, e-pasts: dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025. gada 27. martā** | **Nr. GND/2025/168** |
|  | **(protokols Nr. 8; 6.p.)** |

**Par Gulbenes novada pašvaldības tiešās līdzdalības saglabāšanu sabiedrībā ar ierobežotu atbildību “Gulbenes-Alūksnes bānītis”**

Saskaņā ar Pašvaldību likuma 10. panta pirmās daļas 9. punktu dome ir tiesīga izlemt ikvienu pašvaldības kompetences jautājumu un tikai domes kompetencē ir tiesības likumā noteiktajā kārtībā izveidot, reorganizēt un likvidēt pašvaldības kapitālsabiedrības, kā arī lemt par dalību kapitālsabiedrībās.

Saskaņā ar Valsts pārvaldes iekārtas likuma (turpmāk – VPIL) 88.panta septīto daļu publiska persona, kas dibinājusi kapitālsabiedrību vai ieguvusi līdzdalību esošā kapitālsabiedrībā, pārvērtē līdzdalību tajā saskaņā ar šo pantu un Publiskas personas kapitāla daļu un kapitālsabiedrību pārvaldības likumu.

Atbilstoši Publiskas personas kapitāla daļu un kapitālsabiedrību pārvaldības likuma (turpmāk – Pārvaldības likums) 7. panta pirmajai daļai publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un tās atbilstību šā likuma 4. panta nosacījumiem. Pārvaldības likuma 7. panta otrā daļa noteic, ka lēmumu par publiskas personas līdzdalības saglabāšanu kapitālsabiedrībās pieņem attiecīgās publiskās personas augstākā lēmējinstitūcija, un lēmumā ietver vērtējumu attiecībā uz atbilstību Pārvaldības likuma 4. panta nosacījumiem un vispārējo stratēģisko mērķi.

Pārvaldības likuma 4.panta pirmā daļa noteic, ka publiska persona drīkst iegūt līdzdalību kapitālsabiedrībā atbilstoši VPIL 88.pantam.

Ņemot vērā to, ka Gulbenes novada pašvaldībai (turpmāk – Pašvaldība) pieder sabiedrības ar ierobežotu atbildību “Gulbenes-Alūksnes bānītis”, reģistrācijas numurs 40003542763 (turpmāk – Kapitālsabiedrība) 9,09091% kapitāla daļas un iepriekšējais Pašvaldības līdzdalības Kapitālsabiedrībā izvērtējums ir veikts 2019. gadā ar Gulbenes novada pašvaldības domes 2019. gada 11. jūlija sēdes lēmumu “Par Gulbenes novada pašvaldības tiešās līdzdalības saglabāšanu sabiedrībā ar ierobežotu atbildību “Gulbenes-Alūksnes bānītis”” (protokols Nr. 10; 5.§), kurā tika fiksēts arī Kapitālsabiedrības izvirzītais vispārējais stratēģiskais mērķis, Pašvaldība no jauna ir izvērtējusi tās līdzdalības atbilstību VPIL prasībām.

Kapitālsabiedrības 9,09091% kapitāldaļu turētājs ir Gulbenes novada pašvaldība, 4,54545% kapitāldaļu turētājs ir Alūksnes novada pašvaldība, 4,54545% kapitāldaļu turētājs ir Latvijas Dzelzceļnieku biedrība, un 81,81819% kapitāldaļu turētāji ir privātpersonas. Ņemot vērā minēto, Kapitālsabiedrība, saskaņā ar Pārvaldības likuma 1.panta 6.punktu, uzskatāma par privātu kapitālsabiedrību.

Lai izvērtētu Pašvaldības tiešo līdzdalību Kapitālsabiedrībā un tās atbilstību Pārvaldību likuma nosacījumiem, Pašvaldība iepirkuma “Gulbenes novada pašvaldības līdzdalības saglabāšanas izvērtēšana kapitālsabiedrībās”, iepirkuma identifikācijas Nr.GNP 2024/49, rezultātā 2024. gada 25.septembrī noslēdza iepirkuma līgumu Nr. GND/9.18/24/502 par Gulbenes novada pašvaldības līdzdalības saglabāšanas izvērtēšanu kapitālsabiedrībās ar SIA “CSE COE”, reģistrācijas numurs 40103995402.

Pašvaldība un SIA “CSE COE” 2025. gada 25. februārī parakstīja darbu pieņemšanas-nodošanas aktu, kā rezultātā Pašvaldība ir saņēmusi līdzdalības izvērtējumu (turpmāk – Izvērtējums), kurā Pašvaldībai rekomendēts saglabāt tiešo līdzdalību Kapitālsabiedrībā. Izvērtējumā ir secināts, ka:

1. Kapitālsabiedrības darbība sabiedriskā transporta pakalpojumu jomā atbilst VPIL 88. panta pirmās daļas 2. punkta nosacījumam – Kapitālsabiedrība sniedz pakalpojumus, kas ir stratēģiski svarīgi pašvaldības administratīvās teritorijas attīstībai. Kapitālsabiedrība būtībā pilda valsts sociālo funkciju, t.i., nodrošina iedzīvotāju tiesības uz brīvu, drošu pārvietošanos, iedzīvotāju vajadzību un pieprasījuma pēc sabiedriskā transporta pakalpojumiem apmierināšanu;
2. Kapitālsabiedrības darbība sabiedriskā transporta pakalpojumu jomā atbilst VPIL 88. panta pirmās daļas 1. punktā paredzētajam nosacījumam, jo tiek novērsta tirgus nepilnība; Kapitālsabiedrība nodrošina pasažieru pārvadājumus dzelzceļa posmā Gulbene-Alūksne, kur nav sabiedriskās satiksmes autobusu. Atbilstoši publiski pieejamajai informācijai, Kapitālsabiedrība papildina VAS “Latvijas dzelzceļš” sniegto pakalpojumu klāstu, padarot pakalpojumu daudzveidīgāku un pievilcīgāku dažādām mērķauditorijām. Atbilstoši Dzelzceļa likuma 7.1 panta pirmajai un ceturtajai daļai Kapitālsabiedrības vēsturiskā mantojuma dzelzceļa infrastruktūrai (sliežu ceļi, inženierbūves, aprīkojums, ēkas, ritošais sastāvs) ir reģionālās nozīmes publiskās lietošanas dzelzceļa infrastruktūras statuss;
3. Kapitālsabiedrības sniegtie papildu pakalpojumi, kas saistīti ar tūrisma un kultūras pakalpojumu nodrošināšanu, ir saistīti ar tāda īpašuma (vēsturiskā mantojuma dzelzceļa) pārvaldīšanu, kas ir stratēģiski svarīgs pašvaldības administratīvās teritorijas attīstībai VPIL 88. panta pirmās daļas 3. punkta izpratnē;
4. citi pakalpojumi, ko sniedz Kapitālsabiedrības, pirts un izmitināšanas pakalpojumu piedāvāšana, neatbilst VPIL 88. panta pirmās daļas 1. vai 2. punktam un nebūtu saglabājama kā Kapitālsabiedrības pamatdarbības – pasažieru dzelzceļa transports un pasažieru smagā dzelzceļa transporta pārvadājumu pakalpojumu – sastāvdaļa.

Izvērtējuma veicējs atbilstoši VPIL 88. panta otrajai daļai, novērtējot Pašvaldības līdzdalības saglabāšanu Kapitālsabiedrībā, konsultējās ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem.

Izvērtējuma veicējs par līdzdalības saglabāšanu Kapitālsabiedrībā veica konsultācijas ar biedrību “Latvijas Dzelzceļnieku biedrība” un biedrību “Latvijas Pašvaldību savienība”.

Pašvaldībā saņemts Konkurences padomes 2025. gada 21. februāra atzinums Nr. 1.7-2/223, kurā noteikts, ka:

1. Kapitālsabiedrības pamatdarbība pasažieru dzelzceļa transports atzīstama par stratēģiski svarīgu pakalpojumu pašvaldības administratīvās teritorijas attīstībai, kā arī novērš tirgus nepilnību sabiedriskā transporta jomā un ir uzskatāma par atbilstošu VPIL 88.panta pirmās daļas 1.un 2.punktā minētajiem nosacījumiem;
2. izvērtējot Kapitālsabiedrības papildu pakalpojumus, KP secina, ka to galvenais mērķis ir saistīts ar šaursliežu dzelzceļa līnijas Gulbene-Alūksne vēsturiskā mantojuma saglabāšanu vai tie uzskatāmi par racionāli saistītiem ar pamatpakalpojumu vai nodrošina resursu lietderīgu izmantošanu, kā arī ļauj uzturēt novadam svarīgo tūrisma un kultūras pakalpojumu sniegšanu;
3. Izvērtējumā nav iekļauta informācija par tādu Kapitālsabiedrības norādīto papildu pakalpojumu kā vilces pakalpojumi šaursliežu dzelzceļa tīklā. Vienlaikus, ņemot vērā, Kapitālsabiedrības darbības specifiku un unikalitāti – Kapitālsabiedrība ir vienīgais vispārējās lietošanas šaursliežu dzelzceļš Baltijā kā arī to, ka papildu pakalpojumus ir tieši saistīts ar Kapitālsabiedrības pamatdarbības jomu, KP nav iebildumu pret šī pakalpojuma sniegšanu;
4. KP vērtējumā Pašvaldības līdzdalība Kapitālsabiedrībā kā mazākuma dalībniekam nerada negatīvu ietekmi uz privātajiem uzņēmējiem un konkurences procesu kopumā arī citos tirgos, kurus varētu skart Kapitālsabiedrības saimnieciskā darbība. KP piekrīt Izvērtējumā norādītajam, ka Kapitālsabiedrība ir nozīmīgs instruments Vidzemes reģionālās attīstības veicināšanā, palīdzot saglabāt un popularizēt kultūras mantojumu, kas neizslēdz to, ka Kapitālsabiedrība konkrētos mērķus varētu īstenot arī bez pašvaldības līdzdalības.

Pamatojoties uz likuma “Par pašvaldībām” 10.panta pirmās daļas 9. un 21. punktu, Valsts pārvaldes iekārtas likuma 88.panta pirmo, otro un septīto daļu, Publiskas personas kapitāla daļu un kapitālsabiedrību pārvaldības likuma 7. panta pirmo un otro daļu, ņemot vērā Konkurences padomes 2025. gada 21. februāra vēstuli Nr. 1.7- 2/223, kā arī, ņemot vērā Gulbenes novada pašvaldības domes Attīstības un tautsaimniecības komitejas 2025.gada 19.marta sēdes ieteikumu un Gulbenes novada pašvaldības domes Finanšu komitejas 2025.gada 20.marta sēdes ieteikumu, atklāti balsojot: ar 13 balsīm "Par" (Ainārs Brezinskis, Aivars Circens, Anatolijs Savickis, Andis Caunītis, Atis Jencītis, Guna Pūcīte, Guna Švika, Gunārs Babris, Gunārs Ciglis, Intars Liepiņš, Ivars Kupčs, Mudīte Motivāne, Normunds Mazūrs), "Pret" – nav, "Atturas" – nav, "Nepiedalās" – nav, Gulbenes novada pašvaldības dome NOLEMJ:

1. APSTIPRINĀT Gulbenes novada pašvaldības tiešās līdzdalības sabiedrības ar ierobežotu atbildību “Gulbenes-Alūksnes bānītis” izvērtējumu (pielikums).
2. ATZĪT, ka sabiedrības ar ierobežotu atbildību “Gulbenes-Alūksnes bānītis”, reģistrācijas numurs 40003542763, darbība atbilst Valsts pārvaldes iekārtas likuma 88. panta pirmās daļas 1., 2. un 3. punktam, proti, tiek novērsta tirgus nepilnība, kapitālsabiedrības darbības rezultātā tiek radīti pakalpojumi un pārvaldīti tādi īpašumi, kas ir stratēģiski svarīgi pašvaldības administratīvās teritorijas attīstībai.
3. SAGLABĀT Gulbenes novada pašvaldības tiešo līdzdalību sabiedrībā ar ierobežotu atbildību “Gulbenes-Alūksnes bānītis”, reģistrācijas numurs 40003542763.
4. NOTEIKT sabiedrības ar ierobežotu atbildību “Gulbenes-Alūksnes bānītis”, reģistrācijas numurs 40003542763, vispārējo stratēģisko mērķi – nodrošināt drošus un kvalitatīvus regulāros pasažieru pārvadājumus dzelzceļu šaursliežu dzelzceļa līnijā Gulbene-Alūksne un pilnveidot un attīstīt tūrisma pārvadājumus, tūrisma infrastruktūru un sniegto pakalpojumu klāstu, tādējādi veicinot Gulbenes un Alūksnes novadu atpazīstamību.
5. Lēmuma izpildi kontrolēt Gulbenes novada pašvaldības izpilddirektoram.

Gulbenes novada pašvaldības domes priekšsēdētājs A. Caunītis